# AMMAN-VERKLARING EN -AKSIEPROGRAM

Die Elfde Internasionale Konferensie van die Internasionale Koördinerende Komitee van Nasionale Instansies vir die Bevordering en Beskerming van Menseregte is gehou van 5-7 November 2012 in Amman, Jordanië, en is aangebied deur Jordanië se Nasionale Sentrum vir Menseregte (JNCHR) in samewerking met die Kantoor van die Hoë Kommissaris vir Menseregte (OHCHR) en die Internasionale Koördinerende Komitee van Nasionale Instansies vir die Bevordering en Beskerming van Menseregte (ICC). Die fokus van die Konferensie was: “Die menseregte van vroue en meisies: Die bevordering van geslagsgelykheid: Die rol van nasionale menseregte-instansies.”

Nasionale Menseregte-instansies (NHRI’s) het hulle waardering teenoor die JNCHR uitgespreek vir die puik organisering en hartlike gasvryheid wat hulle geniet het. Deelnemers het ook die OHCHR, die ICC en die Asië-Pasifiese Forum van Nasionale Menseregte-instansies bedank vir hulle bydrae tot die organisering van die Konferensie. Hulle het Sy Majesteit Abdoellah II bin al-Hoessein hartlik bedank vir sy ondersteuning van die Konferensie, wat deur Sy Eksellensie die Eerste Minister van Jordanië geopen is. Hulle het verder ook die verklarings van die Adjunk-hoë kommissaris vir Menseregte, die President van die Menseregteraad en die hoofsprekers verwelkom, onder andere die Lid van die Komitee vir die Uitwissing van Diskriminasie teen Vroue (CEDAW) en die Voorsitter van die VN se Werkgroep oor Diskriminasie teen Vroue in die Wet en Praktyk, asook nuttige bydraes deur NHRI’s uit alle streke. Die deelname van VN-agentskappe, soos die Verenigde Nasies se Kinderfonds (UNICEF), die Verenigde Nasies se Bevolkingsfonds (UNFPA) en die VN-entiteit vir Geslagsgelykheid en die Bemagtiging van Vroue (VN Vroue) is ook welkom geheet.

Nieregeringsorganisasies van oral in die wêreld het ’n waardevolle bydrae tot die Konferensie gelewer, onder andere die voor-Konferensie-NRO-forum-en-verklaring wat die Konferensie se beraadslagings grootliks bevorder het.

Die Elfde Internasionale Konferensie het die Amman-verklaring en -aksieprogram aanvaar. Streeksaksieplanne waarop die NHRI-streeksgroepe by die Konferensie uitgebrei het, is aangeheg by hierdie Verklaring en Aksieprogram. ’n Aanhangsel van sentrale instrumente wat die regte van vroue en meisies waarborg, is ook by hierdie Verklaring en Aksieprogram aangeheg.

# AMMAN-VERKLARING

Die deelnemers het bevestig dat die regte van vroue en meisies menseregte is, wat in alle menseregteverdrae gewaarborg word. Hierdie menseregte sluit in politieke, burgerlike, ekonomiese, maatskaplike en kulturele regte. Ten spyte van hierdie verbintenisse tot menseregte, word die menseregte van miljarde vroue en meisies geskend en ontken.

Die deelnemers het die onverdeelbaarheid en onderlinge verwantskap van menseregte beklemtoon en die onderlinge skakels erken tussen ’n verskeidenheid van skendings van die menseregte van vroue, asook die duidelike situasie, behoeftes en regte van meisies. Armoede en ongelykheid is noemenswaardige faktore wat kwesbaarheid ten opsigte van diskriminasie, honger en geslagsgebaseerde geweld verhoog. Patriargale strukture, stelsels en makro-ekonomiese keuses verlaag die lewens en die bydraes van vroue, wat ook baie erger ly weens gevolglike militarisering, oorlog, geweld, werkloosheid en onbestendige werksgeleenthede. Hierdie keuses het ’n negatiewe impak op vroue en meisies se tyd, gesondheid en veiligheid, en vroue en meisies ly die ergste weens besnoeiingsmaatreëls as gevolg van begrotingsbesnoeiings op openbare dienste, soos gesondheid, opvoeding en bestaansorg. Die armes, waarvan die meeste vroue en meisies is,

voel die impakte van die wêreldwye en nasionale finansiële krisisse die heel ergste.

In ooreenstemming met hulle plig om die menseregte van vroue en meisies te beskerm, volgens die VN se Leidende Beginsels oor Sake- en Menseregte, is State en multilaterale liggame verplig om korporasies wat menseregte skend, verantwoordbaar te hou.

Die deelnemers het erken dat daar nog te veel vroue is wat ly as gevolg van veelvuldige en oorkruisende vorms van diskriminasie, en dat party vroue veral kwesbaar is, onder andere: vroue wat aan minderheidsgroepe behoort, inheemse vroue, Afro-afstammelinge, vroue wat vlugtelinge is of intern ontwortel is, migrante vroue, vroue wat in landelike of afgeleë gemeenskappe woon, vroue wat in uiterste armoede lewe, vroue in inrigtings of in opsluiting, vroue met gestremdhede, bejaarde vroue, weduwees, vroue in situasies waar daar gewapende konflik en post-konflik is, vroue waarteen daar andersins gediskrimineer word, onder andere oor hulle MIV-status, huislike en gesinsgeweld, sekswerkers, vroue van diverse seks, seksualiteit en/of geslag, vroue wat dwelms inspuit of andersins van dwelms afhanklik is en vroue wat slagoffers is van mensehandel.

Die menseregte van vroue en meisies word goed uiteengesit in ’n groot verskeidenheid internasionale verdrae, verklarings en politieke verbintenisse op internasionale, streeks- en nasionale vlakke. NHRI’s het beklemtoon dat dit noodsaaklik is dat Regerings die verbintenisse en verpligtinge wat hulle aanvaar het, ten volle en sonder oponthoud moet implementeer.

Die NHRI’s wat vergader het, het tot die volgende breë beginsels en werkgebiede ingestem:

1. Prioritiseer en gee voorkeur aan die menseregte van vroue en meisies en geslagsgelykheid regdeur al hulle strategiese beplanning, prosesse, beleide, programme en aktiwiteite met die doel om volhoubare ingrypings daar te stel sodat geslagsgelykheid bereik kan word. Dit sal insluit dat opleiding vir NHRI-lede en -personeel ontwikkel en geïmplementeer word ten opsigte van geslagsgelykheid en dat hulle interne strukture hersien word met die doel om geslagsgelykheid te bereik op alle vlakke en in alle aspekte van hulle werk, en deur seker te maak dat NHRI-werkplekke vry is van seksuele teistering, geweld en boeliery. Wanneer nodig, moet NHRI’s tegniese hulp verkry by die VN se spesialisagentskappe, die ICC, Koördinerende Streekkomitees of ander instansies om hierdie pogings te ondersteun;
2. Versterk koördinering tussen NHRI’s se vroue- en kinderregtedepartemente waar dit bestaan, of, soos relevant, werk saam met gespesialiseerde instansies op die nasionale vlak wanneer hierdie kwessies aangespreek word en skakel met organisasies en belanghebbendes op nasionale, streeks- en internasionale vlakke, onder andere vakbonde, VN-agentskappe, nie-staatsakteurs, burgerlike samelewing-organisasies en streeks- en inter-regeringsorganisasies om die menseregte van vroue en meisies en geslagsgelykheid te bevorder en te beskerm;
3. Monitor die Staat se nakoming van hulle verpligtinge ten opsigte van menseregte en, waar die NHRI-mandaat daarvoor toelaat, nie-staatsakteurs se voldoening aan menseregte-standaarde, onder andere dié wat verband hou met die menseregte van vroue en meisies en geslagsgelykheid. NHRI’s moet pogings ondersteun om vroue se de jure- en de facto-regte of substantiewe gelykheid aan mans te verseker, met dien verstande dat dit moontlik spesiale maatreëls en differensiële behandeling sal verg. Hierdie pogings kan insluit dat die menseregte van vroue en meisies en geslagsgelykheid geïntegreer word by Nasionale Aksieplanne vir Menseregte en ander relevante wette en beleide. Die Beijing-platform vir Aksie en sy twaalf gebiede van kritieke besorgdheid moet dien as die leidende raamwerk vir die assessering van Staatsoptrede om die menseregte van vroue en meisies te verseker;
4. Reageer op, doen navraag oor en stel ondersoek in na bewerings van die skending van menseregte van vroue en meisies, onder andere alle vorms van diskriminasie teen vroue en meisies, geslagsgebaseerde geweld, skending van ekonomiese, maatskaplike en kulturele regte, skending van reproduktiewe regte en diskriminasie in die publieke en politieke lewe, en identifiseer kwessies in die sisteem wat moontlik hierdie skendings laat voortduur. Hierdie ondersoeke en verslae moet lei tot aanbevelings by die Staat om hulle verpligtinge na te kom om die menseregte van vroue en kinders te verseker en om strafloosheid te beveg;
5. Fasiliteer vroue en meisies se toegang tot geregtigheid, wat geregtelike en niegeregtelike middels insluit, in ooreenstemming met hulle mandaat;
6. Waar NHRI’s kwasigeregtelike magte het, moet dit ten volle uitgevoer word om verligting te verskaf aan vroue- en meisieslagoffers en moet daar aangedring word op administratiewe aksie teen of die kriminele vervolging van oortreders;
7. Bevorder die implementering van die menseregte van vroue en meisies by nasionale wette en beleide, soos onder andere gevind in CEDAW, die Internasionale Verdrag oor Burgerlike en Politieke Regte, die Internasionale Konvensie oor Ekonomiese, Maatskaplike en Kulturele Regte, die Konvensie oor die Regte van die Kind, die Konvensie oor die Regte van Persone met Gestremdhede en ander menseregte-norme en -standaarde;
8. Moedig aan dat voorbehoude tot sulke verdrae onttrek word met die oog daarop om die implementering van alle verdrae met betrekking tot menseregte te versterk;
9. Monitor en moedig die implementering aan van die aanbevelings deur verdragsliggame en spesiale prosedures, resolusies van die VN se interregeringsliggame, onder andere die Algemene Vergadering, die Menseregteraad, die Kommissie oor die Status van Vroue (UN CSW) en die Kommissie oor Bevolking en Ontwikkeling; en aanbevelings wat deur State aanvaar is in die konteks van die Universele Periodieke Oorsig (UPR);
10. Werk saam met die vrouekampvegters vir menseregte en skenk veral aandag aan geslagspesifieke skendings waarmee vrouekampvegters vir menseregte te kampe het omdat hulle vroue is of weens die geslagspesifieke sake wat hulle verdedig, en verbeter hulle toegang tot hulpmiddels indien hulle regte geskend word;
11. Smee strategiese vennootskappe met VN-agentskappe soos VN Vroue, UNDP, UNICEF, UNFPA en OHCHR om die samewerking en die kapasiteite van NHRI’s te versterk sodat hulle die menseregte van vroue en meisies doeltreffender kan bevorder en beskerm;
12. Onderneem aktiwiteite vir opvoeding oor, bevordering van en bewusmaking oor die menseregte van vroue en meisies, geslagsgelykheid en relevante internasionale standaarde. Daar moet veral aandag geskenk word aan die uitwissing van vooroordeel en alle ander gebruike wat gebaseer is op die idee van die minderwaardigheid of die meerderwaardigheid van die geslagte of oor stereotipiese rolle vir mans en vroue. NHRI’s sal werk maak daarvan om die stigma uit te wis wat kleef aan vroue en meisies wat dit openbaar maak wanneer hulle regte geskend word;
13. Ontwikkel riglyne, waar toepaslik, ten opsigte van die menseregte van vroue en meisies en monitor die Staat se voldoening aan hierdie riglyne;
14. Monitor en werk saam met individue en entiteite in die privaat sektor en nieregeringsfeer om te verseker dat hulle nie teen vroue en meisies diskrimineer nie;
15. Monitor die aktiwiteite van besighede, plaaslik tot wêreldwyd, en rapporteer enige negatiewe impakte op vroue en meisies se uitoefening van hulle menseregte;
16. Prioritiseer en bevorder die menseregte van vroue en meisies en geslagsgelykheid deur hulle betrokkenheid by alle internasionale en streeksmeganismes vir menseregte en deur hulle betrokkenheid by wêreldwye prosesse, soos die post-2015-ontwikkelingsagenda, die ICPD se Ná-2014-wêreldoorsig, die Beijing-platform vir Aksie en die Weense Aksieprogram;
17. Spoor State aan om menseregte te prioritiseer, insluitend die menseregte van vroue en meisies, ten opsigte van hulle betrokkenheid by internasionale finansiële en handelsinstansies en die onderhandeling van internasionale ooreenkomste op hierdie gebiede.

# AMMAN-AKSIEPROGRAM

Die Voorbereidingskomitee van die Konferensie het temas vir bespreking gekies wat kwessies verteenwoordig het wat veral relevant was tot die werk van NHRI’s in alle streke. Die Konferensie het tot die volgende aksiepunte op hierdie temas ingestem, waaraan die NHRI’s oor die volgende dekade en daarna prioriteit sal gee:

## NHRI’s en vroue se publieke en politieke deelname

1. Veg vir die verwydering van enige diskriminerende wette wat vroue se vermoë om aan die publieke en politieke lewe deel te neem, beperk;
2. Bevorder maatreëls, onder andere deur opvoeding en die aanvaarding van wette en praktyke, om sosiale en kulturele hindernisse en stereotipes uit te wis wat vroue ontmoedig of verbied om hulle reg uit te oefen om te stem of om andersins aan publieke, vredes- en politieke prosesse deel te neem;
3. Voorsien bystand of ondersteuning aan vroue wat maatskaplike en ekonomiese hindernisse tot publieke en politieke deelname ondervind, soos ongeletterdheid, taal, armoede en hindernisse ten opsigte van vryheid van beweging van vroue, sodat hierdie hindernisse oorkom kan word;
4. Aanmoediging dat tydelike spesiale maatreëls aanvaar moet word om te verseker dat genoeg vroue verteenwoordig word in verkose asook aangestelde posisies binne die uitvoerende, wetgewende en geregtelike arms van die Regering, en werk saam met politieke partye om regstellende maatreëls aan te neem om meer vrouekandidate te ondersteun;
5. Bevorder meganismes om te verseker dat meisies se stemme gehoor word in sake wat met hulle welstand te doen het;

## NHRI’s en die ekonomiese en maatskaplike regte van vroue

1. Monitor en rapporteer oor die Staat se voldoening aan hulle verpligtinge om die ekonomiese, maatskaplike en kulturele regte van vroue te respekteer, te beskerm en te vervul en om te waarborg dat daar nie teen hulle gediskrimineer sal word wanneer hulle hierdie regte uitoefen nie. Daar moet veral aandag geskenk word daaraan om te verseker dat vroue hulle ekonomiese, maatskaplike en kulturele regte kan uitoefen in die konteks van besnoeiingsmaatreëls en ander reaksies op die finansiële krisisse;
2. Ondersteun pogings om te analiseer of State die maksimum beskikbare hulpbronne bestee aan die progressiewe realisering van vroue se ekonomiese, maatskaplike en kulturele regte deur die Regering aan te moedig om ’n geslagperspektief te gebruik tydens hulle beplanningsprosesse, asook menseregte- en geslagsbegrotinggereedskap. NHRI’s moet hulle bevindings met die Parlement deel as ’n bydrae tot besluitneming waar dit kom by begrotings, en hulle moet die gebruik van menseregtebegroting- en geslagsbegrotinggereedskap deur Parlemente aanmoedig;
3. Monitor en evalueer wette, openbare beleide en begrotings, onder andere makro-ekonomiese en handelsbeleide, asook strategieë vir die vermindering van armoede, bevolkingstrategieë en ander strategieë wat daarop gemik is om die Millenniumverklaring en -doelwitte te bereik, en moet die relevante sektore betrek met die oog daarop om bepalings te verwyder wat diskriminerend is teen vroue of wat ’n diskriminerende uitwerking op vroue het, en moet korrektiewe aksies bevorder, as en wanneer dit gepas is;
4. Fasiliteer opleiding van prokureurs, aanklaers, regters, parlementslede en regeringsamptenare oor die ekonomiese, maatskaplike en kulturele regte van vroue;
5. Ondersteun en fasiliteer toegang tot middele vir vroue wie se ekonomiese, maatskaplike en kulturele regte geskend is, en doen voorspraak vir die regverdigheid van ekonomiese, maatskaplike en kulturele regte in lande waar dit nodig is;
6. Onderneem bewusmakingaktiwiteite met vroue om hulle in te lig oor hulle regte en die meganismes tot hulle beskikking sodat hulle aanspraak kan maak op hulle ekonomiese, maatskaplike en kulturele regte;
7. Ondersteun pogings om ontwikkelingsbystandprogramme te monitor om te verseker dat hulle nie diskrimineer teen vroue of vroue benadeel nie, en dat hulle die verkryging van geslagsgelykheid en menseregte vir vroue en meisies as prioriteit het;
8. Monitor of ondersteun pogings tot die monitering van vroue se regte tot behoorlike werk, insluitend gelyke besoldiging en gelyke toegang tot opvoeding, opleiding en professionele ontwikkeling, asook die versekering van vroue se gesondheid, veiligheid en welstand in alle werkplekke;
9. Monitor of ondersteun pogings tot die monitering van vroue se onbetaalde werk, en voorsien aanbevelings vir ondersteuning vir vroue wat versorgingsverantwoordelikhede het, soos die versekering van voldoende kindersorg, betaalde ouerskapverlof en buigsame werksreëlings, om ’n paar van die maatreëls te noem, terwyl die gelyke verdeling van werk in die huis bevorder word;

## NHRI’s en geweld teen vroue en meisies

1. Aanmoediging van en bystand met die samestelling van ’n bewysbasis (bv. data, navrae, navorsing) oor die aard, omvang, oorsake en gevolge van alle vorme van geslagsgebaseerde geweld en oor die doeltreffendheid van maatreëls om geslagsgebaseerde geweld te voorkom en aan te spreek;
2. Bevorder en ondersteun die aanneming van wette teen huishoudelike en gesinsgeweld, seksuele aanranding en alle ander vorms van geslagsgebaseerde geweld, in ooreenstemming met internasionale menseregtestandaarde;
3. Ondersteun die aanneming van Nasionale Aksieplanne om geweld teen vroue aan te spreek, wat die voorsiening insluit dat die Nasionale Aksieplanne onafhanklik gemonitor en geëvalueer kan word;
4. Waar hulle mandaat dit toelaat, moet opleiding voorsien word aan regterlike en wetstoepassingsbeamptes, mediese beroepslui en ander openbare beamptes oor optrede ten opsigte van geweld teen vroue, geslagsgelykheid en die menseregte van vroue;
5. Bevorder maatreëls, onder andere strafmaatreëls, voorkomings- en rehabilitasiemaatreëls om vroue en meisies te beskerm wat blootgestel word aan mensehandel en ander vorms van seksuele uitbuiting;
6. Bystand vir vroue- en meisieslagoffers om toegang te verkry tot klagteprosedures en regsmiddele, onder andere vergoeding, en maak seker dat die NHRI’s se kwasigeregtelike magte gebruik word om klagtes van geweld teen vroue en meisies aan te spreek;
7. Ontwikkel programme om seksuele teistering te voorkom en te beveg, en maatreëls om vroue te beskerm teen seksuele teistering en ander vorms van geslagsgebaseerde geweld in die werkplek, skole of in ander instansies, soos plekke van opsluiting;
8. Vestig of ondersteun kritieke dienste met voldoende hulpbronne vir slagoffers van huislike en gesinsgeweld, seksuele aanranding en ander vorms van geslagsgebaseerde geweld, onder andere skuilplekke, spesiaal opgeleide gesondheidswerkers, rehabilitasie, berading en regsdienste, om te verseker dat hierdie dienste veral toeganklik is vir agtergeblewe groepe van vroue;
9. Bevorder die implementering van die bygewerkte Modelstrategieë en Praktiese Maatreëls oor die Uitwissing van Geweld teen Vroue in die Veld van Misdaadvoorkoming en Kriminele Geregtigheid, asook die Verenigde Nasies se Reëls vir die Behandeling van Vrouegevangenes en Nietoesighoudende Maatreëls vir Vroueoortreders (die Bangkok-reëls);
10. Vestig en ondersteun maatreëls om die skending van menseregte aan te spreek wat ervaar word deur vroue in situasies van gewapende konflik, veral seksuele geweld, en om oortreders van hierdie skendings verantwoordbaar te hou;

## NHRI’s en die gesondheid en reproduktiewe regte van vroue

1. Beskerm en bevorder reproduktiewe regte sonder enige diskriminasie en erken dat reproduktiewe regte die reg insluit tot die hoogste bekombare standaard van seksuele en reproduktiewe gesondheid, die reg van almal om vryelik en verantwoordelik te besluit oor die getal kinders, die spasiëring tussen kinders en die tydsberekening van kinders en oor sake wat verband hou met hulle seksualiteit en om die inligting en middele te hê om dit vry van diskriminasie, geweld of dwang te doen, soos uiteengesit in die Beijing-platform vir Aksie en die Aksieprogram van die Internasionale Konferensie oor Bevolking en Ontwikkeling;
2. Aanmoediging en hulp met die samestelling van ’n bewysbasis (bv. data, navrae, navorsing) met betrekking tot die uitoefening van reproduktiewe regte en die reg tot seksuele en reproduktiewe gesondheid, insluitend maar nie beperk nie tot gevalle van de jure- en de facto-diskriminasie ten opsigte van toegang tot seksuele en reproduktiewe gesondheidsorg en -dienste, gedwonge sterilisasie, gedwonge aborsie, kinderhuwelike, gedwonge huwelike, vroulike genitale verminking/snyding, bevooroordeelde geslagseleksie en ander skadelike praktyke;
3. Hersien nasionale wette en administratiewe regulasies ten opsigte van reproduktiewe regte soos dié wat gesins-, seksuele en reproduktiewe regte beheer, onder andere diskriminerende wette of wette wat toegang tot seksuele en reproduktiewe gesondheidsdienste kriminaliseer, en maak aanbevelings om State te help om te voldoen aan hulle menseregteverpligtinge;
4. Bevorder maatreëls om toegang te verseker tot omvattende seksuele en reproduktiewe gesondheidsinligting en -dienste en om hindernisse te verwyder wat sulke toegang verhoed, en die ondersteuning van die vestiging van verantwoordbaarheidsmeganismes vir die doeltreffende toepassing van die wette en voorsiening van regsmiddele wanneer verpligtinge geskend is;

Die Konferensie het ook ooreengekom die ICC moet:

1. Gedurende sy algemene jaarvergaderings ’n sessie wy aan die rol van NHRI’s in die bevordering en beskerming van vroueregte;
2. ’n Pluralistiese samestelling van NHRI’s bevorder soos vereis deur die Parys-beginsels waar daar ag geslaan word op die konteks van geslag, etnisiteit of minderheidstatus, wat ook sy subkomitee oor akkreditasie insluit. Dit beteken onder andere die gelyke verteenwoordiging en deelname van vroue in die NHRI;
3. Aanhou met hulle voorspraak vir die onafhanklike deelname van A-status NHRI’s by die UN CSW, soos aangemoedig deur die VN se Menseregteraad 20/14, en aansporing van die ICC, sy streeks-NHRI se koördinerende komitees en NHRI’s om betrokke te raak, saam met hulle onderskeie regerings waar toepaslik, by die 57ste sessie van CSW (4 tot 15 Maart 2013) wat gefokus is op die ‘Uitwissing en voorkoming van alle vorme van geweld teen vroue en meisies’;

NHRI’s mag ook die volgende aksies uitvoer:

1. Implementering van die NHRI se streekaksieplanne oor die bevordering en beskerming van menseregte van vroue en meisies deur die Amman-verklaring en -aksieprogram as raamwerk te gebruik en dit aan te vul met spesifieke streeksinisiatiewe en -aksies waaroor daar verslag gedoen sal word by die NHRI-streeknetwerkvergaderinge en ICC-konferensies;
2. Vertaal hierdie Verklaring en Aksieprogram in plaaslike tale en versprei dit wyd en syd deur persverklarings, webtuistes, sosiale media, burgerlike samelewing-netwerke en ander meganismes om te verseker dat die breë nasionale gemeenskap bewus gemaak word van die Verklaring;
3. Organiseer nasionale konsultasies wat alle relevante belanghebbendes en vennote insluit om die uitkomste van die Konferensie te bespreek, asook stappe vir die implementering van die Amman-aksieprogram op nasionale vlak.

## AANHANGSEL 1

**SENTRALE INSTRUMENTE WAT VERBAND HOU MET DIE MENSEREGTE VAN VROUE EN MEISIES**

Internasionale verdrae

* Internasionale Verdrag oor Burgerlike en Politieke regte
* Internasionale Konvensie oor Ekonomiese, Maatskaplike en Kulturele Regte
* Konvensie oor die Uitwissing van alle vorme van Diskriminasie teen Vroue
* Konvensie oor die Regte van die Kind
* Konvensie oor die Regte van Persone met Gestremdhede
* Rome-statuut oor die Internasionale Kriminele Hof
* Protokol om mensehandel, veral in vroue en kinders, te voorkom, te onderdruk en te straf, wat die Verenigde Nasies se Konvensie teen Transnasionale Georganiseerde Misdaad aanvul

Streek-menseregteverdrae

* Afrika-handves oor Mense en Menseregte, en die Protokol oor die Regte van Vroue in Afrika (Maputo-protokol)
* Amerikaanse Konvensie oor Menseregte, en die Inter-Amerikaanse Konvensie oor die Voorkoming, Straf en Uitwissing van Geweld teen Vroue
* Arabiese Handves oor Menseregte
* Europese Konvensie oor Menseregte, en die Raad van Europa-konvensie oor die voorkoming en bekamping van geweld teen vroue en huishoudelike geweld

ILO-konvensies

* Konvensie vir gelyke besoldiging, 1951 (Nr. 100)
* Konvensie oor Diskriminasie (Indiensneming en Beroep), 1958 (Nr. 111)
* Konvensie rakende werkers met gesinsverantwoordelikhede, 1981 (Nr. 156)
* Konvensie rakende Inheemse en Stamvolke, 1989 (Nr. 169)
* Konvensie oor deeltydse werk (Nr. 175)
* Kraambeskermingskonvensie, 2000 (Nr. 183)
* Huiswerkerskonvensie, 2011 (Nr. 189)

Internasionale verklarings en politieke verbintenisse

* Weense Verklaring en Aksieprogram
* Kaïro-verklaring en Aksieprogram
* Beijing-verklaring en Platform vir Aksie
* Millenniumverklaring

Veiligheidsraadresolusies

* 1325 oor vroue, vrede en veiligheid
* 1820, 1888 en 1960 oor seksuele geweld in konflik
* 1889 oor die rol van vroue in post-konflik en heropbou